b'\n_START_ARTICLE_\nKoru\n_START_PARAGRAPH_\nKoru on ihmisen vartalolla tai vaatetuksessa oleva somisteena k\xc3\xa4ytett\xc3\xa4v\xc3\xa4 pienehk\xc3\xb6, yleens\xc3\xa4 arvokas koriste-esine.\n_START_SECTION_\nKorulajit\n_START_PARAGRAPH_\nEri tavoin k\xc3\xa4ytett\xc3\xa4vi\xc3\xa4 korulajeja ovat muun muassa riipukset, ketjut, helminauhat, ranne-, nilkka- korva- ja nen\xc3\xa4renkaat, rintakorut, hiussoljet ja vy\xc3\xb6nsoljet._NEWLINE_Korua voidaan k\xc3\xa4ytt\xc3\xa4\xc3\xa4 my\xc3\xb6s merkkin\xc3\xa4 k\xc3\xa4ytt\xc3\xa4j\xc3\xa4ns\xc3\xa4 kuulumisesta tiettyyn ihmisryhm\xc3\xa4\xc3\xa4n kuten esimerkiksi juutalaiset Daavidin t\xc3\xa4hte\xc3\xa4 ja kristityt krusifiksikorua._NEWLINE_Kulta on pitk\xc3\xa4\xc3\xa4n ollut t\xc3\xa4rke\xc3\xa4 korujen valmistusaine. Muita suosittuja korumetalleja ovat hopea ja nykyaikana jopa platina, jota muinaisaikojen menetelmin ei voitu valmistaa. Nykyisin koruissa k\xc3\xa4ytettyyn kultaan on seostettu vaihteleva m\xc3\xa4\xc3\xa4r\xc3\xa4 hopeaa, mik\xc3\xa4 vaikuttaa paitsi metallin v\xc3\xa4riin, my\xc3\xb6s koruesineen kovuuteen ja kulumiskest\xc3\xa4vyyteen. Metallikoruun liitet\xc3\xa4\xc3\xa4n usein lasia, helmi\xc3\xa4 tai hiottuja jalokivi\xc3\xa4._NEWLINE_Nykyaikana joudutaan korujen valmistuksessa huolehtimaan EU:n nikkelidirektiivin 94/27/EY m\xc3\xa4\xc3\xa4r\xc3\xa4ysten vuoksi siit\xc3\xa4, ett\xc3\xa4 ihoa vasten kosketuksessa k\xc3\xa4ytetty koru ei p\xc3\xa4\xc3\xa4se altistamaan k\xc3\xa4ytt\xc3\xa4j\xc3\xa4\xc3\xa4ns\xc3\xa4 nikkeliallergialle._NEWLINE_Turvallisuus- ja kemikaalivirasto on rajoittanut korujen allergisoivuutta myynti- ja maahantuontis\xc3\xa4\xc3\xa4d\xc3\xb6ksill\xc3\xa4. Nikkelin, kadmiumin ja kadmiumyhdisteiden, sek\xc3\xa4 lyijyn ja lyijy-yhdisteiden k\xc3\xa4ytt\xc3\xb6\xc3\xa4 rajoitetaan my\xc3\xb6s EU-lains\xc3\xa4\xc3\xa4d\xc3\xa4nn\xc3\xb6ll\xc3\xa4. N\xc3\xa4m\xc3\xa4 s\xc3\xa4\xc3\xa4d\xc3\xb6kset eiv\xc3\xa4t koske antiikkikoruja, eli ennen 10.12.1961 valmistettuja koruja.\n_START_SECTION_\nMiesten korut\n_START_PARAGRAPH_\nL\xc3\xa4nsimaisessa puvussa miesten korujen asemassa ovat perinteisesti kello, solmioneula, vihkisormus ja kalvosinnapit. Kaulassa miehet saattavat pit\xc3\xa4\xc3\xa4 tunnuksena esimerkiksi kristillist\xc3\xa4 risti\xc3\xa4 tai Thorin vasaraa eli Ukon kirvest\xc3\xa4. Miesten kaulakoru on perinteisess\xc3\xa4 tyyliss\xc3\xa4 pieni ja melko huomaamaton. Miesten k\xc3\xa4ytt\xc3\xa4mi\xc3\xa4 koruja ovat my\xc3\xb6s mm. korvakorut ja l\xc3\xa4vistyskorut.\n_START_SECTION_\nYmp\xc3\xa4rist\xc3\xb6vaikutukset\n_START_PARAGRAPH_\nKullan tuotanto kuluttaa paljon luonnonvaroja. Kultaista sormusta varten saatetaan joutua louhimaan kolme-nelj\xc3\xa4 tonnia malmia, ja se k\xc3\xa4sitell\xc3\xa4\xc3\xa4n s\xc3\xa4hk\xc3\xb6ll\xc3\xa4 ja puhtaalla vedell\xc3\xa4. Kultasormuksen valmistus uudesta raaka-aineesta on satoja kertoja kuluttavampaa kuin kierr\xc3\xa4tetyst\xc3\xa4 kullasta valmistetun sormuksen tekeminen.'